b'\n_START_ARTICLE_\nVladimiras Suchomlinovas\n_START_SECTION_\nBiografija\n_START_PARAGRAPH_\nGim\xc4\x97 1848\xc2\xa0m. rugpj\xc5\xab\xc4\x8dio 16 d. Tel\xc5\xa1iuose. T\xc4\x97vas Aleksandras Suchomlinovas, motina Olga Lunska. Jaunesnysis brolis Nikolajus Suchomlinovas buvo Orenburgo gubernijos gubernatorius. 1861\xc2\xa0m. V. Suchomlinovas \xc4\xafstojo \xc4\xaf Vilniaus kadet\xc5\xb3 mokykl\xc4\x85. 1863\xc2\xa0m. Lietuvoje prasid\xc4\x97jus sukilimui buvo perkeltas \xc4\xaf Sankt Peterburgo karinink\xc5\xb3 mokykl\xc4\x85. Baig\xc4\x99s karinink\xc5\xb3 mokykl\xc4\x85 toliau t\xc4\x99s\xc4\x97 mokslus kavalerist\xc5\xb3 mokykloje, kuri\xc4\x85 baig\xc4\x97 1867 metais. Baig\xc4\x99s \xc5\xa1i\xc4\x85 mokykl\xc4\x85 buvo i\xc5\xa1si\xc5\xb3stas tarnauti \xc4\xaf Var\xc5\xa1uv\xc4\x85, kur toliau tobulinosi karinink\xc5\xb3 mokykloje. 1871\xc2\xa0m. \xc4\xafstojo \xc4\xaf Rusijos imperijos generalinio \xc5\xa1tabo akademij\xc4\x85, kuri\xc4\x85 baig\xc4\x97 po trej\xc5\xb3 met\xc5\xb3 ir buvo paskirtas \xc5\xa1tabo rotmistru._NEWLINE_1874\xc2\xa0m. spalio 25 d. paskirtas 1-osios kavalerijos divizijos vyresniuoju adjutantu. 1877\xe2\x80\x931878\xc2\xa0m. dalyvavo Rusijos-Turkijos kare. Po karo buvo pakviestas skaityti paskait\xc5\xb3 kavalerijos mokykloje. 1884\xc2\xa0m. lapkri\xc4\x8dio 25 d. paskirtas pulko komendantu Suvalkuose. 1897\xc2\xa0m. baland\xc5\xbeio 16 d. paskirtas 10-osios kavalerijos divizijos, kuri buvo \xc4\xafsik\xc5\xabrusi Kijevo apylink\xc4\x97se vadovu. 1904\xc2\xa0m. spalio 23 d. paskirtas Kijevo karin\xc4\x97s apygardos vadovu. 1905\xc2\xa0m. spalio 19 d. buvo paskirtas Kijevo, Podol\xc4\x97s ir Volyn\xc4\x97s generalgubernatoriumi ry\xc5\xa1ium su tuo, kad 1905\xc2\xa0m. \xc5\xa1iose teritorijose prasid\xc4\x97jo \xc4\xafvair\xc5\xabs darbinink\xc5\xb3 protestai._NEWLINE_1908\xc2\xa0m. gruod\xc5\xbeio 2 d. paskirtas generalinio \xc5\xa1tabo vadu. 1909\xc2\xa0m. kovo 11 d. paskirtas karo ministru. Naujasis ministras steng\xc4\x97si modernizuoti Rusijos imperijos kariuomen\xc4\x99, buvo tobulinama ir atnaujinama karin\xc4\x97 technika, \xc4\xaftvirtinimai, kuriami nauji mobilizacijos planai. 1915\xc2\xa0m. prasid\xc4\x97jus karui tarp Rusijos ir Vokietijos imperij\xc5\xb3, paai\xc5\xa1k\xc4\x97jo, kad Rusijos kariuomen\xc4\x97 nebuvo tinkamai pasiruo\xc5\xa1usi karui, tr\xc5\xabko \xc5\xa1audmen\xc5\xb3 ir \xc4\xafvairios kitokios karin\xc4\x97s \xc4\xafrangos. 1915\xc2\xa0m. bir\xc5\xbeelio 13 d. caras atleido V. Suchomlinov\xc4\x85 i\xc5\xa1 karo ministro pareig\xc5\xb3. Atleidus V. Suchomlinov\xc4\x85 prasid\xc4\x97jo \xc4\xafvair\xc5\xabs tyrimai d\xc4\x97l jo galimo valstyb\xc4\x97s l\xc4\x97\xc5\xa1\xc5\xb3 \xc5\xa1vaistymo ir bendradarbiavimo su vokie\xc4\x8diais. 1916\xc2\xa0m. kovo 8 d. buvo atleistas nuo karin\xc4\x97s tarnybos._NEWLINE_1916\xc2\xa0m. baland\xc5\xbeio 29 d. buvo are\xc5\xa1tuotas ir u\xc5\xbedarytas Petropavlovsko tvirtov\xc4\x97je. 1916\xc2\xa0m. spalio 11 d. buvo paleistas, bet jam skirtas nam\xc5\xb3 are\xc5\xa1tas. Nuo 1917\xc2\xa0m. rugpj\xc5\xab\xc4\x8dio 10 d. iki rugs\xc4\x97jo 12 d. vyko V. Suchomlinovo teismo procesas. 1917\xc2\xa0m. rugs\xc4\x97jo 20 d. buvo pripa\xc5\xbeintas kaltu d\xc4\x97l valstyb\xc4\x97s l\xc4\x97\xc5\xa1\xc5\xb3 \xc5\xa1vaistymo, ky\xc5\xa1ininkavimo ir aplaidumo einant karo ministro pareigas u\xc5\xbe tai jam buvo paskirta katorga neribotam laikui. Buvo \xc4\xafkalintas Petropavlovsko tvirtov\xc4\x97je, bet po Spalio revoliucijos perkeltas \xc4\xaf Kresty kal\xc4\x97jim\xc4\x85 Sankt Peterburge. 1918\xc2\xa0m. gegu\xc5\xbe\xc4\x97s 1 d. buvo paleistas suteikus amnestij\xc4\x85, kuri buvo suteikta d\xc4\x97l garbaus 70 met\xc5\xb3 am\xc5\xbeiaus. I\xc5\xa1\xc4\x97j\xc4\x99s i\xc5\xa1 kal\xc4\x97jimo V. Suchomlinovas pasitrauk\xc4\x97 \xc4\xaf Suomij\xc4\x85, o v\xc4\x97liau \xc4\xaf Vokietij\xc4\x85, kur likusius gyvenimo metus ra\xc5\xa1\xc4\x97 memuarus. Mir\xc4\x97 1926\xc2\xa0m. vasario 2 d. Berlyne.'